钦定古今图书集成/明伦汇编/氏族典/第243卷 > 张孜
## 钦定古今图书集成/明伦汇编/氏族典/第243卷 > 张孜

按《宋史张孜传》：“孜，开封人。母微时生孜，后入宫，乳悼
献太子，孜方在襁褓，真宗以付内侍张景宗曰：‘此儿
貌厚，汝谨视之’。景宗遂养以为子，荫补三班奉职，给
事春坊司，转殿直。皇太子即位，迁为陈州兵马都监，
五迁至供备库使，领恩州团练使，真定路兵马钤辖，
历迁昭信军节度观察留后，马军副都指挥使。孜长”
于宫禁中，内外颇涉疑似，言者请罢孜兵柄，乃出为
宁远军节度使、知潞州，徙陈州。仁宗以其无他，复召
为马军副都指挥使。以罪罢知曹州。卒，谥勤惠。孜初
名茂实，避英宗旧名改“孜”云。